KOMISIJOS REGLAMENTAS (EB) Nr. 957/2008
2008 m. rugsėjo 29 d.
kuriuo 2008-2009 kvotos metais nukrypstama nuo Reglamento (EB) Nr. 616/2007 dėl leidimo naudoti Bendrijos tarifines kvotas paukštienos, kurios kilmės šalis yra Brazilija, Tailandas ir kitos trečiosios šalys, sektoriuje ir dėl jų administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 ir 148 dalį ir 4 straipsnį,
atsižvelgdama į 2007 m. gegužės 29 d. Tarybos sprendimą 2007/360/EB dėl Europos bendrijos ir Brazilijos Federacinės Respublikos bei Europos bendrijos ir Tailando Karalystės susitarimų suderintųjų protokolų forma dėl paukštienai taikomų nuolaidų pakeitimo pagal Bendrojo susitarimo dėl tarifų ir prekybos (1994 m. GATT) XXVIII straipsnį, sudarymo (2), ypač į jo 2 straipsnį,
kadangi:
(1)
Brazilija 2008 m. rugpjūčio 5 d. paskelbė Direktyvą (3) dėl kilmės sertifikatų išdavimo tvarkos nuo 2008 m. spalio 1 d.
(2)
Atsižvelgiant į neaiškumą, susijusį su kilmės sertifikatų išdavimu produktams, kurių kilmės šalis Brazilija, šiuo metu tokios kilmės produktų importo paraiškų kvotos laikotarpio daliai nuo 2009 m. sausio 1 d. iki kovo 31 d., kurias pagal Komisijos reglamento (EB) Nr. 616/2007 (4) 5 straipsnio 1 dalį nustatyta pateikti per pirmąsias septynias 2008 m. spalio mėnesio dienas, pateikimo laikotarpį reikėtų nukelti.
(3)
Todėl tikslinga produktams, kurių kilmės šalis Brazilija, 2008-2009 kvotos metais Reglamento (EB) Nr. 616/2007 5 straipsnio 1 dalies nuostatų netaikyti.
(4)
Atsižvelgiant į tai, kad paraiškos kitai kvotos laikotarpio daliai turėtų būti pradedamos teikti 2008 m. spalio 1 d., būtina, kad šis reglamentas būtų taikomas nuo minėtos datos.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 616/2007 5 straipsnio 1 dalies, 1, 4 ir 7 grupių produktų paraiškos kvotos laikotarpio daliai, prasidedančiai nuo 2009 m. sausio 1 d., gali būti pateiktos tik per pirmąsias septynias 2008 m. lapkričio mėnesio dienas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas taikomas nuo 2008 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 29 d.